બંને ટીમોએ મેચમાં સતર્કતા સાથે શરૂઆત કરી હતી. બેલ્જિયમની ટીમ જોકે, શરૂઆતમાં વધુ સારી જણાઈ રહી હતી. ટીમે પાંચમી મિનિટે સારો મૂવ બનાવ્યો અને બોલ ડાબી તરફ હેઝાર્ડ પાસે પહોંચ્યો પરંતુ તેના ક્રોસને ફ્રાન્સના ડિફેન્ડરોએ બહાર કરી દીધો હતો. ફ્રાન્સે બે મિનિટ બાદ પલટવાર કર્યો પરંતુ યુવા કેલિયન મેબાપે બોલ સુધી પહોંચે તે પહેલાં ગોલકીપર થિબાટ કોર્ટોઇસે બોલ પોતાની પાસે લઈ લીધો હતો. બેલ્જિયમે ડાબી તરફથી સતત આક્રમણ કર્યું હતું પરંતુ તેના ખેલાડી ફ્રાન્સના ડિફેન્સને ભેદવામાં નાકામ રહ્યા હતા. કેવિન ડી બ્રૂનના ક્રોસથી બોલ હેઝાર્ડ પાસે પહોંચ્યો હતો પરંતુ તેનો દમદાર શોટ ગોલ પોસ્ટની બહાર જતો રહ્યો હતો. પ્રથમ હાફ સુધી બંને ટીમો દ્વારા આક્રમક રમત દર્શાવાઈ પરંતુ ગોલ કરવામાં સફળતા ન મળતાં પ્રથમ હાફ ગોલ રહિત રહ્યો હતો.